Η **Πρώτη Γραμμή** είναι ελληνικό νεοφασιστικό πολιτικό κόμμα που ιδρύθηκε το 1999. Πρόεδρος του πολιτικού κόμματος είναι ο Κωνσταντίνος Πλεύρης.

Ιστορικό
--------

Η Πρώτη Γραμμή συμμετείχε στις Ευρωεκλογές του 1999 συνεργαζόμενη με τη Χρυσή Αυγή και έλαβε 0,75%, το μεγαλύτερο ποσοστό από οποιοδήποτε ακροδεξιό κόμμα που συμμετείχε σε εκείνες τις εκλογές. Τα υψηλότερα ποσοστά της συγκέντρωσε στους νομούς Λακωνίας, Πιερίας και Φλώρινας και ιδίως σε αστικές συνοικίες του λεκανοπεδίου, όπως ο δήμος Παπάγου (5,85%) και το Ψυχικό (1,96%). Υποψήφιοι της Πρώτης Γραμμής εκτός από τον Πλεύρη ήταν η Παναγιώτα Αντωνοπούλου και ο Νίκος Μιχαλολιάκος και ο Μιχαήλ Αρβανίτης-Αβράμης από τη Χρυσή Αυγή.

Λίγες μέρες μετά τις εκλογές ο Μιχαλολιάκος με αφορμή την προβολή της Πρώτης Γραμμής στην εφημερίδα «Ακρόπολις», ο διευθυντής της οποίας είχε καταθέσει εις βάρος του το 1976, όταν ο Μιχαλολιάκος είχε επιτεθεί σε δημοσιογράφους που κάλυπταν την κηδεία του Μάλλιου, αποστασιοποιήθηκε από το σχήμα και δυο βδομάδες αργότερα ανακοίνωσε ότι η Χρυσή Αυγή δε θα κατερχόταν ξανά σε εκλογές.

Το Νοέμβριο του 1999 ο Πλεύρης προανήγγειλε ότι η Πρώτη Γραμμή θα συμμετείχε στις εκλογές υπό το μετωπικό σχήμα «Εθνική Συμμαχία» μαζί με τον εκδότη Γρηγόρη Μιχαλόπουλο και άλλα γνωστά πρόσωπα της ελληνικής ακροδεξιάς, οι οποίοι ωστόσο τον διέψευσαν την επομένη. Στις βουλευτικές εκλογές του 2000 ο Πλεύρης μαζί με το διαγραφέντα από τη Νέα Δημοκρατία Μάνο Μανωλάκο συνεργάστηκε με το Ελληνικό Μέτωπο του Μάκη Βορίδη και κάποια πρώην μέλη της Πολιτικής Άνοιξης. Επικεφαλής της συνεργασίας ορίσθηκε ο πρόεδρος της Πρώτης Γραμμής. Στο κείμενο της συμφωνίας Πρώτης Γραμμής - Ελληνικού Μετώπου αναγραφόταν ότι είχε επιτευχθεί «*προγραμματική σύγκλιση με άμεσο πολιτικό αίτημα την άμεση απέλαση των λαθρομεταναστών και την αφαίρεση των πράσινων καρτών*». Στις εκλογές η Πρώτη Γραμμή πήρε 12.125 ψήφους, ποσοστό 0,18%. Λίγους μήνες αργότερα, ωστόσο, το Ελληνικό Μέτωπο δήλωσε ότι δεν είχε τίποτα κοινό με την «Πρώτη Γραμμή» που χαρακτήρισε εθνικοσοσιαλιστική.

Το Σεπτέμβριο του 2000 ο Γιώργος Καρατζαφέρης ανήγγειλε την ίδρυση του Λαϊκού Ορθόδοξου Συναγερμού και ο Πλεύρης έγινε ιδρυτικό μέλος του ΛΑΟΣ. Το Νοέμβριο του 2001 ανακοινώθηκε η συνεργασία τους και τον επόμενο μήνα ο Καρατζαφέρης επισκέφτηκε τα γραφεία της Πρώτης Γραμμής στη Θεσσαλονίκη. Τον Απρίλιο του 2002 τα γραφεία της Πρώτης Γραμμής παραχωρήθηκαν από τον Πλεύρη στο ΛΑΟΣ. Στις εκλογές του 2004 η Πρώτη Γραμμή, όπως και το ιδεολογικά συγγενές Κόμμα Ελληνισμού, είχε προσχωρήσει στο ΛΑΟΣ, εκμεταλλευόμενη την πρόσβαση στον τηλεοπτικό σταθμό και την εβδομαδιαία εφημερίδα του Καρατζαφέρη.

Η Πρώτη Γραμμή έπαυσε τη λειτουργία της το 2000. Πολλά από τα πρώην μέλη της έχουν ενταχθεί στον ΛΑΟΣ, ενώ άλλα συμμετείχαν στην ίδρυση της Πατριωτικής Συμμαχίας.

Τον Ιανουάριο του 2017 ιδρύθηκε στην Αθήνα ο φορέας Ε.Μ.Ε.Ι.Σ.(Ενωτικό Μέτωπο Ελληνικής Ιδεολογίας Συμπατριωτών) από τον Κωνσταντίνο Πλεύρη, τον Τάσο Συμιγδαλά και άλλους. Το παλιό κόμμα του Πλεύρη Πρώτη Γραμμή ένωσε τις δυνάμεις του με τον νέο αυτό φορέα. (συναντάται και με το όνομα "Ε.Μ.Ε.Ι.Σ - Πρώτη Γραμμή"). 
Το Δεκέμβριο του ίδιου έτους ανακοινώθηκε η δημιουργία συνασπισμού με την Ε.ΛΑ.ΣΥΝ. τη Λαϊκή Ελληνική Πατριωτική Ένωση (Λ.Ε.Π.ΕΝ.), το κόμμα «Σπαρτιάτες», το Ε.Μ.Ε.Ι.Σ. και τη Πρώτη Γραμμή, με προοπτική κοινής εκλογικής καθόδου στις ερχόμενες εκλογές.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2000 | Κωνσταντίνος Πλεύρης | 12.125(με Ελληνικό Μέτωπο) | 0,18%(με Ελληνικό Μέτωπο) | 0 / 300 | 10ο κόμμαΕκτός Βουλής |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 1999 | Κωνσταντίνος Πλεύρης | 48.532(με Χρυσή Αυγή) | 0,75%(με Χρυσή Αυγή) | 0 / 25 | 10η | - |

Παραπομπές
----------

1. ↑  MM (21 Δεκεμβρίου 2020). «ΙΣΧΥΣ ΕΝ ΤΗ ΕΝΩΣΕΙ • ΕΛΑΣΥΝ». *ΕΛΑΣΥΝ*. Αρχειοθετήθηκε από το πρωτότυπο στις 21 Δεκεμβρίου 2020. Ανακτήθηκε στις 22 Δεκεμβρίου 2020.
2. ↑  Ο ΙΟΣ (1999-06-19). «Μικρά μηνύματα χωρίς αποδέκτη». *Ελευθεροτυπία*.. Ανακτήθηκε στις 2015-09-24.
3. ↑  «Τα άλλα Κόμματα». Μακεδονικό Πρακτορείο Ειδήσεων. Αρχειοθετήθηκε από το πρωτότυπο στις 29 Αυγούστου 1999. Ανακτήθηκε στις 23 Φεβρουαρίου 2016.
4. ↑  Ψαρράς, Δημήτρης (2012). *Η μαύρη βίβλος της Χρυσής Αυγής: Ντοκουμέντα από την ιστορία και τη δράση μιας ναζιστικής ομάδας*. Αθήνα: Πόλις. σελίδες 348–349, 15–17.
5. ↑  Ο ΙΟΣ (2000-04-15). «Τα άλλα θύματα της πόλωσης». *Ελευθεροτυπία*.. Ανακτήθηκε στις 2015-09-24.
6. 1 2  Ο ΙΟΣ (2002-06-09). «Το λίφτινγκ της ελληνικής ακροδεξιάς». *Ελευθεροτυπία*.. Ανακτήθηκε στις 2015-09-24.
7. ↑  «ΑΠΟΤΕΛΕΣΜΑΤΑ ΕΘΝΙΚΩΝ ΕΚΛΟΓΩΝ 2000». Υπ. Εσ. Δ. Δ. Α. Ανακτήθηκε στις 24 Σεπτεμβρίου 2015.
8. ↑  Ο ΙΟΣ (2009-06-21). «Πώς στήθηκε το ΛΑΟΣ». *Ελευθεροτυπία*.. Ανακτήθηκε στις 2015-09-24.
9. ↑  Antonis Ellinas (2012). «Laos and the Greek extreme right since 1974». Στο: Mammone, Andrea· Godin, Emmanuel· Jenkins, Brian. *Mapping the Extreme Right in Contemporary Europe: From Local to Transnational*. Λονδίνο και Νέα Υόρκη: Routledge. σελ. 129.
10. ↑ . - ΕΝΑ ΚΙΝΗΜΑ ΕΝΩΣΕΩΣ ΤΟΥ ΕΘΝΙΚΟΥ ΧΩΡΟΥ |last=MM|ημερομηνία=2017-02-24|website=Ε.Μ.Ε.Ι.Σ|language=el|accessdate=201Ι-02-24}}
11. ↑  MM (21 Δεκεμβρίου 2020). «ΙΣΧΥΣ ΕΝ ΤΗ ΕΝΩΣΕΙ • ΕΛΑΣΥΝ». *ΕΛΑΣΥΝ*. Αρχειοθετήθηκε από το πρωτότυπο στις 21 Δεκεμβρίου 2020. Ανακτήθηκε στις 22 Δεκεμβρίου 2020.